
	Likumprojekts (grozījumi)
3. pants. Izteikt 52.pantu šādā redakcijā:
	Priekšlikums
Latvijas Universitāte (turpmāk – LU), izvērtējot Izglītības un zinātnes ministrijas (turpmāk – IZM) izstrādāto likumprojektu Grozījumi Augstskolu likumā (25-TA-1838 ), (turpmāk – Likumprojekts), kopumā atbalsta IZM sagatavoto augstākās izglītības institucionālās finansēšanas modeli.
Vienlaicīgi, lai stiprinātu augstskolu starptautisko konkurētspēju, nodrošinot augstākās izglītības reformas ietvaros Augstskolu likumā nostiprinātā augstskolu pārvaldības modeļa un institucionālās finansēšanas modeļa efektīvu korelāciju, ir būtiski nepieļaut dublējošus procesus savstarpēji saistīto procesu ietvarā. Ņemot vērā, ka:
Augstskolu likuma 15.panta ceturtās daļas 2.punkts expressis verbis nosaka, ka senātā ne mazāk kā 20 procenti locekļu ir studējošo pārstāvji, kurus ievēlē augstskolas studējošo pašpārvalde;
Augstskolu likuma 15. 1 panta 9.punkts nosaka, ka senāts sniedz atzinumu un izsaka priekšlikumus par augstskolas budžetu. Gadijumā, ja senāts to neatbalsta, budžeta apstiprināšana un virzīšana padomei tiek atlikta uz vienu mēnesi. Ja budžeta projekts mēneša laikā senātā netiek saskaņots, tas tiek izskatīts padomē, uzklausot senāta iebildumus;
Augstskolu likuma 15. 1 panta 10.punkts nosaka, ka senāts ir tiesīgs atsevišķu jautājumu koordinācijai un risināšanai izveidot komisijas;
Likumprojekta 3.pantā noteiktā valsts augstskolas padomes kompetence noteikt studiju vietu skaitu un studiju vietas finansēšanas principus rezultējas augstskolas budžeta projektā, par kuru atzinumu sniedz augstskolas senāts iepriekšminētajā sastāvā un kārtībā,
secināms, ka Likumprojekta 3.pantā noteiktā lēmuma pieņemšanas kārtība ir pilnveidojama, novēršot procesu dublēšanos, jo par vienu un to pašu jautājumu nav pieļaujama vairākkārtēja saskaņošanas procedūra ar vienu un to pašu subjektu (ne bis in idem).
Dublējoši procesi valsts augstskolas budžeta plānošanā un pieņemšanā ir neefektīvas pārvaldības pazīme, kas rada Augstskolu likumā noteikto uzdevumu savlaicīgas izpildes risku.
 
Piedāvātā redakcija
Pamatojoties uz augstākminētajiem apsvērumiem, LU izsaka priekšlikumu izteikt Likumprojekta 3.pantā noteikto 52.panta pirmo daļu šādā redakcijā:

"52. pants. Studiju vietu skaita noteikšana, studiju maksa un stipendijas 
(1) Valsts augstskolas padome pēc rektora priekšlikuma un augstskolas senāta atzinuma nosaka studiju vietu skaitu un studiju vietas finansēšanas principus no valsts budžeta, augstskolas budžeta un privātpersonu līdzekļiem. Studiju vietu skaitu privātpersonu dibinātajā augstskolā nosaka tās dibinātājs.”
 
	Anda Ozola (LU)



